Avustus kattaa yleensä hankkeen kustannuksista 75 prosenttia. Osuus, jota avustus ei kata, tulee kattaa muulla rahoituksella ja muun rahoituksen tulee sisältää omarahoitusta. Avustuksen saajan ja mahdollisen hankekumppanin eli siirron saajan tulee molempien osoittaa hankkeeseen omarahoitusta. Lisäksi muu rahoitus voi sisältää muuta julkista tai yksityistä rahoitusta.
Omarahoituksen vaatimuksesta voidaan poiketa vain, jos tähän on hankkeen luonteen vuoksi perusteltu syy. Tällainen syy voisi liittyä esimerkiksi siihen, että hankkeessa toteutettavien toimintojen tai vastuiden jaon vuoksi omarahoituksen tuominen hankkeeseen ei olisi tarkoituksenmukaista. Tilanteet arvioidaan aina tapauskohtaisesti.
Hankkeen muusta rahoituksesta ja mahdollisen siirron saajan omarahoituksesta toimitetaan hakemuksen liitteenä rahoitussitoumus. Rahoitussitoumuslomake löytyy aineistopankista.
Operatiivisella tuella avustettuun toimintaan ei tarvita muuta rahoitusta koska avustus kattaa 100 prosenttia toiminnan kustannuksista.